section_heading: Srpanj
paragraph_text: 25. je srpnja prekinut promet na pruzi Sisak Predgrađe - Petrinja - Karlovac. 26. srpnja JNA tenkovima napali policijsku postaju u Glini i Jukinac, dio grada prema Petrinji nastanjenog uglavnom Hrvatima. Istog i sljedećeg dana MUP i ZNG su Hrvatima iz Gline i Jukinca omogućile povući se na drugu stranu rijeke Gline prema Gornjem i Donjem Viduševcu. Glina je tako pala pod JNA i četnika, a JNA je u Jukincu uništila više od 40 hrvatskih kuća. Istog su dana srpski pobunjenici u Kuljanima masakrirali dio zarobljene skupine nekoliko hrvatskih civila, a istog dana u Zamlaču i Kozibrodu masakrirali hrvatske policajce, mještane hrvatske nacionalnosti protjerali, goneći ih ispred sebe kao živi štit, usput paleći i razarajući stambene i gospodarske objekte ovih ljudi. 27. srpnja su napali hrvatska sela u Pounju, Strugu i Zamlaču, pritom masakrirajući u Struzi zarobljene ranjene pripadnike MUP-a, a iz Gline su do kraja potisnuli hrvatsku policiju. Počinje zbjeg Hrvata iz Pounja. 29. srpnja je potpuno prekinut promet na pruzi Sisak predgrađe - Sunja - Bosanski Novi i na pruzi Sunja - Novska. Od 30. srpnja JNA zrakoplovstvom napala Hrvatsku Kostajnicu, pri čemu je uništila novu zgradu škole, zgradu Doma zdravlja i nekoliko stambenih zgrada. Sutradan su se hrvatska policija i stanovnici povukli iz grada.